Document ID: 32007D0136

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Φεβρουαρίου 2007
για τη θέσπιση μεταβατικών μέτρων για το σύστημα αναγνώρισης και καταγραφής των αιγοπροβάτων στη Βουλγαρία, όπως προβλέπεται στον κανονισμό (ΕΚ) αριθ. 21/2004 του Συμβουλίου
[κοινοποιηθείσα υπό τον αριθμό Ε(2007) 533]
(Κείμενο που παρουσιάζει ενδιαφέρον για τον ΕΟΧ)
(2007/136/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
Εκτιμώντας τα ακόλουθα:
(1)
Ο κανονισμός (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1) καθορίζει κανόνες για τη θέσπιση συστημάτων αναγνώρισης και καταγραφής των αιγοπροβάτων. Ο εν λόγω κανονισμός ορίζει ότι η αναγνώριση όλων των ζώων που γεννιούνται στη Βουλγαρία μετά την 1η Ιανουαρίου 2007 πρέπει να γίνεται με τη χρήση ενωτίου και ενός δεύτερου μέσου αναγνώρισης που θα φέρει τον ίδιο ατομικό κωδικό με το ενώτιο εντός περιόδου που δεν θα υπερβαίνει τους έξι μήνες και, σε κάθε περίπτωση, προτού τα ζώα φύγουν από την εκμετάλλευση γέννησης.
(2)
Η Βουλγαρία προσχώρησε στην Κοινότητα την 1η Ιανουαρίου 2007. Με επιστολή της 17ης Νοεμβρίου 2006 η Βουλγαρία ζήτησε μεταβατικά μέτρα για μία περίοδο ενός έτους για την αναγνώριση των αιγοπροβάτων στη χώρα, κατά την οποία η αναγνώριση των ζώων πρέπει να γίνεται μόνο με ένα ενώτιο, εκτός από την περίπτωση ζώων που εισέρχονται στο ενδοκοινοτικό εμπόριο ή προορίζονται για εξαγωγή σε τρίτες χώρες. Η αναγνώριση των εν λόγω ζώων πρέπει να γίνεται σύμφωνα με τους κοινοτικούς κανόνες, με εξαίρεση ότι τα μέσα αναγνώρισης που προβλέπονται στον κανονισμό (ΕΚ) αριθ. 21/2004 είναι δυνατόν να εφαρμόζονται σε εκμετάλλευση άλλη εκτός από την εκμετάλλευση γέννησης που ορίζονται στο άρθρο 4 παράγραφος 1 του εν λόγω κανονισμού.
(3)
Για να διευκολυνθεί η μετάβαση από το καθεστώς που ισχύει στη Βουλγαρία σε αυτό που προκύπτει από την εφαρμογή του κανονισμού (ΕΚ) αριθ. 21/2004, είναι σκόπιμο να καθοριστούν μεταβατικά μέτρα για την αναγνώριση των αιγοπροβάτων στη Βουλγαρία.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση εφαρμόζεται σε κάθε αιγοπρόβατο που προέρχεται από εκμεταλλεύσεις που βρίσκονται στην Βουλγαρία («τα ζώα»).
Άρθρο 2
Αναγνώριση των ζώων στη Βουλγαρία
Όλα τα ζώα που βρίσκονται σε μία εκμετάλλευση πρέπει να ταυτοποιούνται πριν εγκαταλείψουν την εκμετάλλευση στην οποία γεννήθηκαν ή εντός μίας περιόδου εννέα μηνών από την ημερομηνία της γέννησής τους, ανάλογα με το ποια ημερομηνία προηγείται, τουλάχιστον με ένα ενώτιο που φέρει έναν ατομικό κωδικό για κάθε ζώο σύμφωνα με τους εθνικούς κανόνες.
Άρθρο 3
Αναγνώριση των ζώων που προορίζονται για ενδοκοινοτικό εμπόριο ή εξαγωγή σε τρίτες χώρες
Όλα τα ζώα που προορίζονται για ενδοκοινοτικό εμπόριο ή εξαγωγή σε τρίτες χώρες ταυτοποιούνται σύμφωνα με τις σχετικές διατάξεις του κανονισμού (ΕΚ) αριθ. 21/2004, όπου εφαρμόζεται, επιπλέον των ενωτίων που τοποθετούνται σύμφωνα με το άρθρο 2 της παρούσας απόφασης.
Κατά παρέκκλιση του άρθρου 4 παράγραφος 1 του κανονισμού (ΕΚ) αριθ. 21/2004, τα μέσα αναγνώρισης που αναφέρονται στην εν λόγω διάταξη μπορούν να τοποθετούνται στην εκμετάλλευση καταγωγής, όπως ορίζεται στο άρθρο 2 παράγραφος 8 της οδηγίας 91/68/ΕΟΚ του Συμβουλίου (2).
Άρθρο 4
Απαίτηση εγγράφου κυκλοφορίας
Το έγγραφο κυκλοφορίας που αναφέρεται στο άρθρο 3 παράγραφος 1 στοιχείο γ) του κανονισμού (ΕΚ) αριθ. 21/2004 περιλαμβάνει τους ατομικούς κωδικούς για κάθε ζώο όπως ορίζεται στα άρθρα 2 και 3 της παρούσας απόφασης.
Άρθρο 5
Εφαρμογή
Η παρούσα απόφαση εφαρμόζεται από την ημερομηνία έναρξης ισχύος της συνθήκης προσχώρησης και έως τις 31 Δεκεμβρίου 2007.
Άρθρο 6
Αποδέκτης
Η παρούσα απόφαση απευθύνεται στα κράτη μέλη.
Βρυξέλλες, 23 Φεβρουαρίου 2007.

Labels: 7
18
15
6